Jucătoarea franceză de tenis Clara Burel (43 WTA) a învins-o pe ucraineanca Elina Svitolina, numărul 17 mondial, cu 7-6 (7/1), 4-6, 6-1, miercuri, în optimile de finală ale turneului WTA 500 de la Strasbourg, dotat cu premii totale de 802.237 de euro, potrivit Agerpres.
Burel (23 ani) s-a impus în faţa dublei campioane de la Strasbourg (2020, 2023) după două ore şi 15 minute de joc.
Clara Burel, care are cea mai bună clasare din carieră, reuşise să treacă în primul tur de un alt nume mare al circuitului feminin, Karolina Pliskova (Cehia, 52 WTA), fost lider mondial.
În sferturile de finală, Burel o va înfrunta pe impresionanta jucătoare americană Danielle Collins (30 ani), care a avut nevoie de circa o oră să se impună în faţa cehoaicei Katerina Siniakova (34 WTA), cu 6-1, 6-2.
Collins, numărul 12 mondial, care a anunţat că acesta va fi ultimul său sezon din carieră, are o serie remarcabilă, cu titluri cucerite la Miami şi Charleston, precum şi o semifinală la Roma.
Rezultatele înregistrate miercuri în optimi la Strasbourg (zgură):
Marketa Vondrousova (Cehia/N.1) - Magdalena Frech (Polonia) 5-7, 6-1, 6-0
Anhelina Kalinina (Ucraina) - Fiona Ferro (Franţa) 6-3, 3-6, 6-0
Danielle Collins (SUA/N.3) - Katerina Siniakova (Cehia) 6-1, 6-2
Clara Burel (Franţa) - Elina Svitolina (Ucraina/N.7) 7-6 (7/1), 4-6, 6-1
Magda Linette (Polonia) - Ekaterina Alexandrova (Rusia/N.6) 6-7 (5/7), 6-3, 6-3
Madison Keys (SUA/N.4) - Xinyu Wang (China) 7-5, 6-0
Beatriz Haddad Maia (Brazilia/N.2) - Emma Navarro (SUA) 6-4, 7-6 (7/1)